kardosdrur/scandi-wiki huggingface dataset:
Yellowstone Falls

Yellowstone Falls er to vandfald på Yellowstonefloden i Wyoming, USA. Begge faldene ligger inden for grænserne af Yellowstone National Park. Fra Yellowstone Lake flyder floden nord på gennem Hayden Valley, og efter at have forladt dalen, falder den først ud over Upper Yellowstone Falls og 400 meter længere nede af floden kommer så Lower Yellowstone Falls. Lower Yellowstone Falls fører floden ned i Grand Canyon of the Yellowstone, en ca. 300 meter dyb kløft.

Historie 
Det formodes at den første hvide, der så de to vandfald var pelsjæger og opdagelsesrejsende Jim Bridger, som kom til området i 1846. Faldene blev imidlertid først navngivet i 1869 af "The Folsom Party", en privat ekspedition, som udforskede området i samarbejde med den amerikanske regering. I 1870 tegnede menig Charles Moore, som var en del af den militære eskorte, som ledsagede den såkaldte "Washburn-Langford-Doane ekspedition", de første kendte tegninger af faldene. 

Under Hayden ekspeditionen i 1871 blev faldene fotograferet af William Henry Jackson og malet af Thomas Moran. I 1887 tog Frank J. Haynes de første vinterbilleder af Lower Yellowstone Falls.

Upper Yellowstone Falls 
De øvre fald er omkring 33 meter høje. Brinkerne ved Upper Falls markerer grænsen mellem rhyolite (en meget hård lava art) og andre, blødere lavaarter, som er stækrt eroderet af vandet.

Lower Yellowstone Falls 
 De nedre fald er 94 meter høje eller næste dobbelt så høje som Niagaravandfaldene. Imidlertid er vandmængden der løber gennem Niagravandfaldene langt større, hvilket skyldes flodens bredde. Ved faldene er St. Lawrencefloden omkring 800 meter bred, mens Yellowstonefloden er ca. 22 meter.

De nedre fald falder fra et plateau af knap 600.000 år gammel rhyolite. Målt i vandgennemstrøming er faldene de største i Rocky Mountains. Mængden varierer mellem 19 m3 pr. sekund i tørtiden om efteråret til omkring 240 m3 pr. sekund når vinterens sne smelter i bjergene om foråret.

Udsigtspunkter 
Der er i dag flere udsigtspunkter, hvorfra det er muligt at se faldene. En vej går langs vestsiden af kløften og her er der indrettet flere parkeringspladser, hvorfra stier fører til udsigtspunkterne. En af disse stier fører stejlt ned til kanten af Lower Falls, over en strækning på omkring 600 meter. På den østlige side af faldene er det muligt at gå ned at trapper til et udsigtspunkt. 

De nederste fald ligger lige øst for Canyon Village i nationalparken. En vej fører fra landsbyen til fire udsigtspunkter, hvoraf der fra det sidste går en sti til toppen af faldene.

Eksterne links 
 Yellowstone vandfald 
 Yellowstiones Grand Canyon gennem tiden 

Yellowstone National Park
Wyoming
Vandfald i USA
Vindeballe

Vindeballe er en landsby på Ærø med . Vindeballe er beliggende i Tranderup Sogn midt på øen mellem Søby, Marstal og Ærøskøbing. Byen tilhører Ærø Kommune og er beliggende i Region Syddanmark. Tranderup, hvor Tranderup Kirke ligger, er sammenvokset med Vindeballe og udgør den sydlige del af byen.

Referencer 

Byer på Ærø
Nanette Fabray

Ruby Bernadette Nanette Theresa Fabares (født 27. oktober 1920 i San Diego, død 22. februar 2018 i Palos Verdes, var en amerikansk skuespillerinde, sangerinde og danser.

Hun begyndte sin karriere med at optræde i forskellige vaudeville-shows som børn. Som skuespillerinde i 1940'erne og 1950'erne blev hun rost for sin rolle i High Button Shoes (1947) og vandt en Tony Award i 1949 for sin rolle i Love Life.

I midten af 1940'erne arbejdede Fabray regelmæssigt for NBC på en række tv-programmer i Los Angeles-området. I slutningen af 1940'erne og begyndelsen af 1950'erne lavede hun sine første bemærkelsesværdige optrædener i en række forskellige tv-programmer såsom The Ed Sullivan Show, Texaco Star Theatre og The Arthur Murray Party.

I midten af 1950'erne optrådte hun som Sid Cæsars komiske partner ved Caesar's Hour, som hun vandt tre Emmy-priser for, hun medvirkede også sammen med Fred Astaire i filmmusicalen The Band Wagon.

Nanette Fabray havde en betydelig hørenedsættelse og var en fortaler for døves og hørehæmmedes rettigheder. Hun modtog priser for sit engagement i handicappede, herunder præsidentens Distinguished Service Award og Eleanor Roosevelt Humanitarian Award. Hun vandt en Golden Apple Award fra Hollywood Women's Press Club i 1960 sammen med Janet Leigh, og hun har en stjerne på Hollywood Walk of Fame.

Nanette Fabray døde den 22. februar 2018 på Canterbury Plejehjem i Palos Verdes i en alder af 97 af naturlige årsager.

Eksterne henvisninger 

 
 Walk of Fame

Skuespillere fra Californien
Hollywood Walk of Fame
Personer fra San Diego
Agosta-klassen

Agosta-klassen er en klasse af konventionelle angrebsubåde produceret i Frankrig, og brug i Armada Española og den pakistanske flåde. Ubådene blev tidligere benyttet af Marine Nationale, men er nu udfaset. En moderniseret version blev bygget til Pakistan, benævnt Agosta 90B og kan udstyres med MESMA-systemet, som er et luftuafhængigt fremdrivningssystem. Oprindeligt var 2 ubåde bygget til Sydafrika, men på grund af våbenembargoen solgt til Pakistan i stedet. De spanske ubåde af typen er stadig i tjeneste, men skal erstattes af den nye S80-klasse omkring 2013-14.

Varianter 
Agosta 90B, også kaldet Khalid-klassen, er en moderniseret version af Agosta-klassen bygget for den pakistanske flåde. Forskellige modifikationer giver ubådene en lavere akustisk signatur, forbedret dykkeevne og rækkevidde. Desuden giver øget automatisering at besætningen kan formindskes fra 54 til 36 mand. Ubåden kan medbringe op til 16 torpedoer og Exocet SM.39 SSM SM.39-missilet blev testaffyret fra en Khalid-klasse i 2001.

Skibe i klassen

Referencer

Kilder 
ACP 113 (AH) CALL SIGN BOOK FOR SHIPS SEPTEMBER 2008

Eksterne links 
 Naval Technology: Agosta 90B 
 Pakistani Military Consortium 

Krigsskibe fra Frankrig
Krigsskibe fra Spanien
Undervandsbåde
Francisco Gento

Francisco "Paco" Gento López (født 21. oktober 1933 i El Astillero, Spanien, død 18. januar 2022) var en spansk fodboldspiller, og en af de mest vindende spillere i fodboldhistorien. Han vandt med Real Madrid hele seks Europa Cup-titler, hvilket gør ham til historiens mest vindende spiller i europæisk sammenhæng. Han vandt desuden 12 spanske mesterskaber med klubben.

Klubkarriere 
Gentos karriere strakte sig fra 1952 til 1971. Hans første klub som seniorspiller var Racing Santander, inden han i 1953 skiftede til hovedstadsklubben Real Madrid, hvor han skulle gå hen og blive en klublegende. Han spillede for klubben de følgende 18 sæsoner, hvor holdet var Europas absolut mest succesfulde. Han var i en årrække desuden holdets anfører.

Gento optrådte for Real Madrid i intet mindre end otte Mesterholdenes Europa Cup-finaler, en rekord han deler med italieneren Paolo Maldini, der også nåede otte finaler i sin tid hos AC Milan. Real vandt de seks af finalerne, hvilket giver ham rekorden for flest sejre i turneringen, idet Maldini "kun" vandt fem af sine otte finaler med Milan. Udover den europæiske succes vandt han desuden i sine 18 sæsoner hos Real hele 12 La Liga-titler og to Copa del Rey-trofæer, ligesom holdet i 1960 sikrede sig Intercontinental Cup-titlen.

Landshold 
Gento nåede gennem sin karriere at spille 43 kampe og score fem mål for Spaniens landshold, som han spillede for mellem 1955 og 1969. Han repræsenterede sit land ved både VM i 1962 og VM i 1966.

Titler 
La Liga
 1954, 1955, 1957, 1958, 1961, 1962, 1963, 1964, 1965, 1967, 1968 og 1969 med Real Madrid

Copa del Rey
 1962 og 1970 med Real Madrid

Mesterholdenes Europa Cup
 1956, 1957, 1958, 1959, 1960 og 1966 med Real Madrid

Intercontinental Cup
 1960 med Real Madrid

Referencer

Eksterne henvisninger 
 FIFA.com spillerinfo 
 BDFutbol spillerinfo 
 Profil på Real Madrids hjemmeside 

Fodboldspillere fra Spanien
Deltagere ved verdensmesterskabet i fodbold 1962
Deltagere ved verdensmesterskabet i fodbold 1966
Fodboldspillere fra Racing Santander
Fodboldspillere fra Real Madrid CF
Harun-i Vilayat

Harun-i Vilayat er et mausoleum for den mystiske skikkelse, Harun Vilayat. Det er beliggende i byen Isfahan i Iran. Harun Vilayet identificeres af forskellige muslimske grupperinger som værende forskellige hellige personligheder. Nogle tror, at han var søn af den tiende eller ellevte imam, mens andre tror, at han var barnebarn af den sjette eller syvende imam. Mausoleet besidder ifølge sit ry mirakuløse kræfter og er også højt respekteret af nogle armenske kristne. Bygningen har også sat sit præg på Isfahans bydesign i 1500-tallet.

Harun-i Vilayat's gårdareal er beliggende i Isfahans Dardasht-kvarter og har fungeret som den oprindelige bymidte i Isfahan. Dette er nævnt i dokumenter, som stammer fra Shāh Ismā'īl's regeringstid. Men i 1590 ændrede Shāh 'Abbās I på dette ved at flytte fokus mod den store Maidān-i Shāh.

Mausoleet blev bygget i 1512-13 af Mīrzā Shāh Husain, som var vasal af Durmish Khān Shāmlu, guvernøren af Isfahan under Shāh Ismā'īl's regeringstid. Bygningen er en af de ældste safavidiske bygninger, og den har en timuridisk stil i formen men er domineret af kuplens udvendige flisedekoration – et fænomen, som blev yderligere stimuleret i senere safavidisk arkitektur.

Bygningen er bedst kendt som et eksempel på fliseudsmykning af kupler og paneler i Isfahan, men er også bemærkelsesværdig for sine spændende kalkmalerier og usædvanlige grad af naturalisme i kufiske påskrifter og arabesker. Den inderste del af helligdommen benyttes oftest som et religiøst teater og er dermed kun tilgængelig i forbindelse med forestillinger. Den fortsatte ærbødighed for helligdommen har sikret bygningens vedligeholdelse, men den store færdsel har medført slid på de detaljeret mønstrede flisepaneler.

Referencer

Eksterne henvisninger 
 ArchNet.org: Harun-i Vilayat Mausoleum  
 isfahan.org.uk: Haroun Vilayat – Shrine of Haroun Vilayat  

Safaviderne
Safavidisk kunst
Monumenter
Isfahan
Bygninger, konstruktioner og anlæg i Iran
Herluf Zahle

Herluf Zahle (14. marts 1873 i København – 4. maj 1941 i Berlin) var en dansk diplomat, der var præsident for Folkeforbundsforsamlingen 1928-1929.

Herluf Zahle blev født ind i en kendt advokatfamilie, og hans fader var højesteretssagfører Frederik Zahle. Han blev student fra Metropolitanskolen 1890 og cand.jur. 1897 og indtrådte i Udenrigsministeriet 1900. Han var legationssekretær i Paris 1904, i Stockholm 1905-08, sekretær ved den danske delegation på den 2. fredskonference i Haag 1907, legationssekretær i London 1908-09 og kontorchef i Udenrigsministeriet fra 1909. 1910-13 var han chef for ministeriets 2. Departement.

Fra 1913, dvs. under 1. Verdenskrig, var Zahle chef for Udenrigsministeriets 1. Departement, der behandlede de politiske sager. 1919 blev han gesandt i Stockholm. Han var gesandt i Berlin fra 1924 og støttede den danske regerings forsigtige neutralitetslinje efter Hitlers magtovertagelse i 1933. I dagene før 9. april 1940 advarede han om faren for et tysk angreb, med det forbehold at den tyske opmarch kunne vise sig kun at være en provokation.

Zahle var Danmarks repræsentant i Folkeforbundet, og i et år var han præsident for forsamlingen. Han var æresmedlem af Dansk Røde Kors og medlem af den permanente voldgiftret i Haag fra 1921. Han blev Ridder af Dannebrog 1906, Dannebrogsmand 1912, Kommandør af 2. grad 1917, af 1. grad 1924 og Storkors 1933 og fik Fortjenstmedaljen i guld 1928. I London var han medlem af St James's Club og i Berlin af Sportsclub.

Han er gengivet i en buste af grevinde Roedern ca. 1930. Tegning af Gerda Ploug Sarp 1918.

Kilder 
 Kraks Blaa Bog 1929

Noter

Eksterne henvisninger 
 

Jurister fra Danmark
Departementschefer i Udenrigsministeriet
Gesandter fra Danmark
Danskere i 1900-tallet
Storkors af Dannebrog
Modtagere af Fortjenstmedaljen i guld
Personer i Kraks Blå Bog (afdøde)
Personer i Dansk Biografisk Leksikon
Studenter fra Metropolitanskolen
Peter Olesen

Peter Olesen (født 28. januar 1946 i Hobro) er en dansk journalist, forfatter og debattør, der primært er engageret i spørgsmål om bygningsbevaring og æstetik.

Olesen er uddannet journalist på Fyns Tidende og kendt fra TV-Avisen, hvor han var ansat fra 1976-1990. 1990-91 var han forlagsredaktør. Siden har han udgivet mere end 30 bøger, hovedsageligt om bydelen Valby, hvor han er bosat, om Københavns arkitektur, om Holbæks huse, om sommerhuse og om takt og tone. Han er desuden redaktør på en bogserie om sorg og savn på Thaning & Appel. Han er en søgt foredragsholder og har i mange år været en aktiv debattør. Til 2010 havde han en blog i Berlingske Tidende. I 1990'erne havde han et fjernsynsprogram om arkitektur på TV2.

Eksterne henvisninger 
 Peter Olesens hjemmeside

Debattører fra Danmark
Journalister fra Danmark
Faglitterære forfattere fra Danmark
Danskere i 1900-tallet
Danskere i 2000-tallet
Personer fra København
Ansatte i DR
Personer fra Hobro
Dansksprogede forfattere fra Danmark
Personer i Kraks Blå Bog
Pleasant Goat and Big Big Wolf

Pleasant Goat and Big Big Wolf () er en kinesisk animeret tv-serie, der første gang blev sendt i 2005. Den er lavet af Huang Weiming, og produceret af Creative Power Entertaining.

Serien handler om en gruppe får og en klodset ulv, der forsøger at fange dem. Serien sendes på mere end 40 tv-kanaler i Kina. Seriens popularitet har resulteret i merchendise af bl.a. figurerne. Der er produceret 2633 episoder af serien samt ti spillefilm. Den kinesiske titel på serien er navnet på hovedpersonerne: fåret Xǐ Yáng Yáng (yáng betyder får eller ged) og ulven Huī Tài Láng (láng betyder ulv).

Animerede tv-serier
Film fra Kina
Microsoft Visual Studio

Microsoft Visual Studio er et integreret udviklingsmiljø fra Microsoft. Det kan bruges til at udvikle f.eks. CLI- (konsol) eller GUI- (grafisk) applikationer eller hjemmesider. Med Visual Studio kan man udvikle i native eller managed (.NET) kode.
Visual Studio har en kodeeditor med IntelliSense (autofuldførelse af kode) og code refactoring (automatisk omstrukturering af kode). Der er også en integreret debugger som både virker på maskin- og kilde-kode-niveau. Der er også indbygget GUI-interfacedesigner og klassedesigner. Man kan installere plug-ins til Visual Studio for at f.eks. få den til at understøtte Subversion eller andre systemer til revisionskontrol.
Visual Studio har indbygget understøttelse for C/C++ (via Visual C++), VB.NET (via Visual Basic .NET), C# (via Visual C#), og F# (fra Visual Studio 2010). Understøttelse for f.eks. M, Python og Ruby kan installeres separat. Visual Studio understøtter også XML/XSLT, HTML/XHTML, JavaScript og CSS.
Visual Studio koster som udgangspunkt penge, men Microsoft udgiver en "express" (ekspres) version af de primære Visual Studio produkter: Visual Basic, Visual C#, Visual C++ og Visual Web Developer. Denne version er gratis (lukket kildekode), og kører kun på Windows. Visual Studio 2010, 2008 og 2005 Professional er tilgængelig gratis for studerende via Microsofts DreamSpark program. Visual Studio 2010 blev udgivet i april 2010 og dets 90 dags prøveversion kan downloades gratis. "Express" udgaverne er tilgængelige på Microsoft/ Express hjemmeside.

Eksterne henvisninger 
 Officielt website
 MSDN Library (KB) (API dokumentation)
 Visual Basic tutorials

Fodnote 

Visual Studio
Raymond Burr

Raymond William Stacey Burr (21. maj 1917 i New Westminster, British Columbia, Canada – 12. september 1993 i Healdsburg, Californien, USA) var en canadisk-amerikansk skuespiller, virksom i amerikansk film og fjernsyn.

Han filmdebuterede i 1946, og spillede mest skurkeroller, bl.a. i Hitchcocks Rear Window (Skjulte øjne, 1954). Burr var mest kendt for titelrollerne i de populære fjernsynsserier Perry Mason (1957-66), efter Erle Stanley Gardners bøger, og Ironside (1967-75), hvor han spillede en efterforsker i rullestol. Også fjernsynsfilmen Perry Mason Returns (1985).

Han har fået en stjerne på Hollywood Walk of Fame.

Noter

Eksterne henvisninger 
 

Skuespillere fra Canada
Hollywood Walk of Fame
Emmy-vindere
Per Husted

Per Husted Nielsen (født 6. april 1966 i Kolding) er en dansk politiker der siden 2022 har været medlem af Folketinget for Socialdemokraterne, valgt i Mariagerfjordkredsen. Han  er tidligere byrådsmedlem i Mariagerfjord Kommune og var viceborgmester fra 2014 til 2018. Per Husted meddelte i marts 2017, at han ikke ville genopstille ved kommunalvalget 21. november 2017 for i stedet at blive kandidat til Folketinget, som han er indtrådt i som stedfortrædende medlem 11 gange.

Per Husted flyttede til Hadsund i 1996 da han blev erhvervschef for Hadsund Erhvervsråd. Han er gift med skolelærer Lene Kolding Abrahamsen. Parret har to børn.  

Han er matematisk student fra Munkensdam Gymnasium i Kolding (fra 1982 til 1985) og uddannet cand.merc. fra Handelshøjskolen i København, fra 1986 til 1993. 

Per Husted er selvstændig med virksomheden PH Information ApS, hvor han administrerer og udvikler erhvervsejendomme – se bl.a. vs-erhverv.dk. Han har også undervist på Handelsgymnasiet i Hobro i flere år ligesom han har været erhvervschef i Hadsund fra 1996 til 2006.

Curriculum Vitae

Parlamentarisk karriere 
 Medlem af Udvalget for Videnskab og Teknologi 2010-2011. 
 Stedfortræder i flere perioder 2009-2021.

Uddannelse og erhverv 
 Matematisk student, Munkensdam Gymnasium i Kolding, fra 1982 til 1985.
 Handelshøjskolen i København, fra 1986 til 1993.

 Selvstændig fra 2006.
 Underviser på Handelsskolen Tradium, 2006-2009 og igen fra 2012.
 Erhvervschef for Hadsund Erhvervsråd, fra 1996 til 2006.

Tillidshverv 
 Bestyrelsesposter, direktionsmedlem og medejerskab i flerevirksomhedsfællesskaber  - Jacob Møllers Gård A/S, Ved Stranden Erhverv A/S, Ved Havnen Erhverv A/S, Erhvervshuset Revlingen A/S, Erhvervshuset Ved Ålborgvej A/S, Erhvervshuset Ved Banen A/S, Hadsund Erhvervspark og Cemtec.
 Medlem af repræsentantskabet for ELRO fra 2010. 
 Borgmesterkandidat for Socialdemokratiet i Mariagerfjord Kommune ved kommunalvalget 2013.

Eksterne henvisninger 
 DRs politiske profil for Per Husted

Kilder 

Folketingsmedlemmer i 2010'erne
Personer fra Kolding
Økonomer fra Danmark
Nuværende folketingsmedlemmer fra Socialdemokraterne
Personer fra Hadsund
Viceborgmestre fra Socialdemokraterne
Erhvervsfolk fra Danmark
Medlemmer af Mariagerfjord Byråd
Kommunalbestyrelsesmedlemmer fra Socialdemokraterne
Hobart (flertydig)

Hobart har flere betydninger:

Byer 
 Hobart – hovedby på den australske ø Tasmanien
 Hobart, Oklahoma – en by i staten Oklahoma i USA

Personer 
 Garret Hobart (1844-1899) – amerikansk politiker, vicepræsident 1897-1899
 Percy Hobart (1885-1957) – britisk militæringeniør og generalmajor
 J. H. Hobart Ward (1823-1903) – amerikansk brigadegeneral
Forlæns og Baglæns

Forlæns og Baglæns var en del af børnetimeprogrammet Bamse & Kylling. Forlæns og Baglæns er et fantasidyr, med to hoveder.

Handling 
Bamse (Søren Hauch-Fausbøll) tager op til planeten "Joakim", hvor Arthur (Dag Hollerup), Forlæns (Bent 'Bibo' Jørgensen) og Baglæns (Brian Patterson) bor.
Bamse måtte ikke hoppe på planeten, så begyndte den at skælde ham ud og han måtte pænt sige undskyld.

Børneunderholdning
Sepp De Roover

Sepp De Roover (født 12. november 1984 i Geel) er en belgisk fodboldspiller, der i øjeblikket spiller for FC Groningen. Han fik sin debut i professionel fodbold da han spillede for FC Eindhoven i perioden 2005-2006, før han skiftede til Sparta Rotterdam i 2006. I 2008 skrev han kontrakt med FC Groningen. 

Sepp De Roover spillede for det belgiske fodboldlandshold under Sommer-OL 2008.

Fodboldspillere fra Belgien
Fodboldspillere fra Sparta Rotterdam
Fodboldspillere fra FC Groningen
Fodboldlandsholdsspillere fra Belgien
Jørgen S. Lundsgaard

Jørgen Schjerning Lundsgaard (født 1. juli 1945 i Svendborg) har siden 18. juni 2009 været medlem af Folketinget for Det Konservative Folkeparti. 2013: medlem af Svendborg byråd for Liberal Alliance

Han er udlært radiomekaniker i 1967 og elektroingeniør fra Odense Teknikum 1971. Dernæst blev han kandidatstipendiat ved Biokemisk Institut, Odense Universitet fra 1972 til 1976 og tog en naturvidenskabelig licentiatgrad i biokemi (ph.d.), 1976. Han var seniorstipendiat ved Fysiologisk Institut under Odense Universitet, fra 1976 til 1979.

Direktør, IRD Fuel Cell A/S, fra 1995. Direktør, Innovision A/S, fra 1990 til 1995. Direktør, Laboratoriet for Energiforskning A/S, fra 1989 til 1990. CEO, Mead Hope Batteries Inc., USA, fra 1986 til 1989. Udviklingschef, Laboratoriet for Energiforskning, Odense Universitet, fra 1981 til 1986. Projektleder, Det danske Rumudvalg, fra 1979 til 1981.

Medlem af Svendborg Byråd 1994-2002. Formand for Svendborg Havneudvalg 1998-2002. Formand for Maritimt Center Danmark 1998-2002. Medlem af European Hydrogen and Fuel Cell Platform fra 2004. Medlem af Erhvervsklimapanelet fra 2005. Medlem af bestyrelsen for Brint- og Brændselscellepartnerskabet fra 2005. Viceborgmester i Svendborg 2006-2009.

Folketingsmedlemmer i 2000'erne
Folketingsmedlemmer i 2010'erne
Personer fra Svendborg
Medlemmer af Svendborg Byråd
Ingeniører fra Danmark
Erhvervsfolk fra Danmark
Biokemikere fra Danmark
Tidligere folketingsmedlemmer fra Det Konservative Folkeparti
Fredrik Stenman

Fredrik Stenman (født 2. juni 1983) er en svensk fodboldspiller, der i øjeblikket spiller for IFK Lidingö.

I Sverige startede han sin karriere med at spille for Västerås SK. Senere skiftede han IF Elfsborg, hvor han spillede en sæson. I 2003 skiftede han til Djurgårdens IF. Han scorede 8 mål for klubben og hans præstation imponerede klubberne uden for Sverige. I november 2005 skrev han kontrakt med Bayer Leverkusen for € 800 000. Men Stenman syntes at være for ung til den tyske klub, og han spillede kun et par kampe.

I 2007 underskrev han kontrakt med den hollandske fodboldklub FC Groningen.

Eksterne henvisninger 

Fodboldspillere fra Sverige
Fodboldspillere fra IF Elfsborg
Fodboldspillere fra FC Groningen
Fodboldspillere fra Bayer 04 Leverkusen
Deltagere ved verdensmesterskabet i fodbold 2006
Salomon Gessner

Salomon Gessner (født 1. april 1730 i Zürich, død 2. marts 1788 sammesteds) var en schweizertysk digter og raderer.

Gessner var søn af en boghandler og kom først i boghandlerlære i Berlin, men da denne virksomhed kedede ham, gav han sig mod sin faders villie til at dyrke maler- og radererkunsten og brød med familien. Senere blev han dog forsonet med slægten og vendte 1750 hjem til sin fødeby.

Allerede i Berlin havde han gjort bekendtskab med Ramler, hvem han viste sine første digteriske forsøg; i sin fødeby lærte han yderligere Wieland og von Kleist at kende og debuterede 1751 anonymt som digter i Bodmers og Breitingers ugeskrift Crito med Lied eines Schweizers an sein bewaffnetes Mädchen, et digt, der efterfulgtes af det poetiske maleri Die Nacht.

Gessner anså nu poesien som sit egentlige kald og vakte opmærksomhed med de i en art rytmisk prosa affattede Idyllen, der udkom 1756. Hertil sluttede sig i de følgende år Der Tod Abels og idyllen Der erste Schiffer (1762). Han illustrerede med nydelige vignetter sin samling Idyllen (4 bind, 1772). Senere overtog Gessner sin faders boghandel og blev medlem af det store råd i Zürich.

Hans idyller blev ved deres sproglige finhed meget yndede, og man overså deres mangel på dybere indhold og mere gennemarbejdet karakteristik for at glæde sig over deres smukke naturstemninger. Som prosaist indtager Gessner sin bestemte plads i 18. århundredes tyske litteratur. Hans samlede skrifter er udgivne gentagne gange (2 bind, Zürich 1777—78, 3 bind, 1789, 2 bind, 1841. Dansk oversættelse udkom i 2 bind i 1781); et udvalg besørgedes af Adolf Frey i Kürschners Deutsche National-litteratur (Stuttgart 1884).

Kilder 

 

Grafikere fra Schweiz
Raderere
Digtere fra Schweiz
Tysksprogede forfattere
Personer fra Zürich